**KÖZLEMÉNY**

Az Európai Parlament tagjainak 2019. évi választásán a választási irodák hatáskörébe tartozó feladatok végrehajtásának részletes szabályairól, a választási eredmény országosan összesített adatai körének megállapításáról, valamint a választási eljárásban használandó nyomtatványokról, valamint egyes választási tárgyú rendeletek módosításáról szóló 3/2019. (II.27.) IM rendelet 8. § (1) bekezdés c) pontja szerint a HVI közleményt ad ki a szavazás helyéről és idejéről, a szavazás módjáról.

Áder János, Magyarország Köztársasági Elnöke az Európai Parlament tagjainak magyarországi választását 2019. május 26. napjára tűzte ki.

 A választópolgároknak a névjegyzékbe történt felvételükről szóló értesítést a Nemzeti Választási Iroda 2019. április 05.napjáig küldi meg. Az a választópolgár, aki nem kapja meg az értesítőt, vagy azt elveszíti, a Helyi Választási Irodától 2019. május 24-én (péntek) 16.00 óráig új értesítőt igényelhet.

1. **Választójogosultság**

Az Európai Parlament tagjainak választásán választójogosult

1. a magyar állampolgár, ha

* Magyarországon él, magyarországi lakcímmel rendelkezik,
* Magyarországon él, bejelentett lakcímmel nem rendelkezik, és regisztrációs kérelme alapján szerepel a központi névjegyzéken
* külföldön él, az Európai Unió területén kívüli lakóhellyel rendelkezik, és regisztrációs kérelme alapján szerepel a központi névjegyzéken.

2. az Európai Unió más tagállamának állampolgára, ha Magyarországon él, magyarországi lakcímmel rendelkezik, és kérelme alapján szerepel a névjegyzékben az EP tagjainak választásán.

Szavazni a következő érvényes igazolvány(ok) bemutatásával lehet:

A szavazás feltétele, hogy személyazonosságát igazolja a következő érvényes igazolvány(ok) valamelyikének bemutatásával:

   A választópolgárnak igazolnia kell

**személyazonosságát:**

o   magyar hatóság által kiállított személyazonosító igazolvánnyal (régi típusú, könyvecske formájú magyar hatóság által kiállított személyazonosító igazolvány vagy magyar hatóság által kiállított ideiglenes személyazonosító igazolvány is elfogadható),

o   magyar hatóság által kiállított útlevéllel (magyar ideiglenes útlevél is elfogadható),

o   magyar hatóság által kiállított vezetői engedéllyel (jogosítvánnyal) vagy

o   fogvatartottak mozgóurnával való szavazásakor nyilvántartási adatlappal

**és**

**személyi azonosítóját:**

* lakcímkártyával,
* hatósági bizonyítvánnyal vagy
* személyazonosító jelről szóló igazolással,

**vagy**

**lakcímét**

o   lakcímkártyával (a lakcímbejelentésről szóló átvételi elismervény vagy a régi, könyvecske alakú személyazonosító igazolvány is elfogadható, ha tartalmazza a lakcímet),

o   fogvatartottak mozgóurnával való szavazásakor nyilvántartási adatlappal.

Fontos, hogy az egyes okmányok igénylése során kapott átvételi elismervény (A4-es nyomtatott lap) nem alkalmas a személyazonosság igazolására!

A választópolgár a fentiek után megkapja a lebélyegzett szavazólapot és a borítékot, amely átvételét aláírással igazolja.

1. **A szavazás**

Szavazni a szavazás napján 2019. május 26-án (vasárnap) 06.00 órától 19.00 óráig, kizárólag személyesen a választópolgár lakóhelye, átjelentkezés esetén az átjelentkezéssel szavazók részére kijelölt szavazókörbenlehet. A szavazókör sorszáma és címe a névjegyzékbe történő felvételről szóló értesítőn szerepel. Azok a választópolgárok, akiknek lakcíme a lakcímbejelentésre vonatkozó jogszabály értelmében csak az adott település megnevezését tartalmazza (7900 Szigetvár), a  004. szavazókörben 7900 Szigetvár, Széchenyi u. 37/1. (Kapronczai Művészeti Iskola) szavazhatnak.

Magyarországról 21 képviselő jut mandátumhoz az Európai Parlamentben, amelyeket a mandátumszerzési küszöböt (5%-ot) elérő listák között kell kiosztani. Az érvényes magyarországi lakcímmel rendelkező választójogosult személyesen szavazhat. Érvényes szavazatot leadni csak a hivatalos szavazólapon szereplő listára lehet, a lista neve feletti körbe tollal írt, két egymást metsző vonallal. A szavazást követően a szavazólap borítékba helyezhető. Ezt követően a szavazólapot a szavazóurnába kell helyezni.

1. **Névjegyzékkel kapcsolatos kérelmek**

1. *A Magyarországon élő, érvényes magyarországi lakcímmel nem rendelkező magyar választópolgár*

- a szavazást megelőző 25. napig (2019. május 2. napjáig) regisztrációs kérelmet nyújthat be és kérheti a központi névjegyzékbe való felvételét. Amennyiben korábban már regisztrált az előző választások alkalmával, akkor nincs teendője, automatikusan felkerül a levélben szavazók névjegyzékére a korábbi kérelmében megadott adatokkal.

*2. Külföldön élő, Európai Unió területén kívüli lakóhellyel rendelkező magyar állampolgár*

- a 2019. évi EP választáson csak abban az esetben szerepelhet a levélben szavazók névjegyzékén, ha a szavazást megelőző 25. napig (2019. május 2. napjáig) regisztrációs kérelmet nyújt be és kéri a központi névjegyzékbe való felvételét.

- A regisztrációs kérelmének benyújtása során, amennyiben a magyar lakcímnyilvántartásban az adatai nem szerepelnek (pl. nincs lakcímkártyája és érvényes magyar útlevéllel regisztrál), akkor a külföldi lakóhelyének a címét is meg kell adnia.

- Amennyiben korábban már regisztrált az előző választások alkalmával és a magyar lakcímnyilvántartás adatai szerint Európai Unió területén kívüli lakóhellyel rendelkezik, akkor nincs teendője, automatikusan felkerül a levélben szavazók névjegyzékére, a korábbi kérelmében megadott adatokkal.

*Az Európai Unió tagállamának Magyarországon élő, érvényes magyarországi lakcímmel rendelkező állampolgára* a 2019. évi EP választáson csak abban az esetben szerepelhet választójogosultként a magyar névjegyzéken, ha a lakcíme szerinti helyi választási irodától kérelmezi a névjegyzékbe vételét. Kérelmének legkésőbb a szavazást megelőző 16. napig (2019. május 10. napjáig) be kell érkeznie.

**3.** Amennyiben korábban már kérte névjegyzékbe vételét EP választásra, akkor nincs teendője.

Fontos, hogy az Unió tagállamának állampolgára csak egy országban adhatja le a szavazatát. Kérelme alapján a magyarországi választáson induló listák valamelyikére szavazhat, ezzel egyidejűleg az állampolgársága szerinti EU-tagállamban törlik a választói névjegyzékből.

1. **Átjelentkezés**

Ha a szavazás napján Magyarországon, azonban a lakóhelyétől eltérő településen – vagy ugyanazon a településen, de a lakcíme szerinti szavazókörtől eltérő szavazókör területén – tartózkodik, átjelentkezéssel szavazhat. Emellett az átjelentkezés annak a lehetőségét is biztosítja, hogy egy mozgásában gátolt választópolgár akkor is szavazhasson, ha nem otthon, hanem például kórházban, börtönben tartózkodik, amely akár ugyanazon településen, de a lakcímétől eltérő szavazókör területén fekszik. A HVI – a választópolgár *május 22-én 16.00 óráig* benyújtott átjelentkezési vagy olyan mozgóurna iránti kérelme alapján, melyben a kérelmező a lakcímétől eltérő szavazókörbe kér mozgóurnát, így azt egyben átjelentkezési kérelemnek is kell kezelni – a választópolgárt felveszi azon településnek a települési szintű lakóhellyel rendelkező választópolgárok számára kijelölt szavazókörének névjegyzékébe, ahol a választópolgár szavazni kíván.

Az átjelentkezés iránti kérelmet a magyarországi lakcíme szerinti helyi választási irodának (a település jegyzőjének) legkésőbb május 22-én 16.00 óráig – kell benyújtani.

A választópolgár

* levélben vagy ügyfélkapus azonosítás nélkül interneten május 22-én 16.00 óráig,
* személyesen vagy ügyfélkapus azonosítással interneten május 24-én 16.00 óráig kérheti visszavételét a lakcíme szerinti szavazóköri névjegyzékbe.

1. **Külképviseleti névjegyzék**

Az a magyarországi lakcímmel rendelkező választópolgár, aki a szavazás napján külföldön szeretne

élni a választójogával, külképviseleten (nagykövetségen, főkonzulátuson) adhatja le szavazatát.

A külképviseleten való szavazáshoz a választópolgárnak kérelmeznie kell a külképviseleti névjegyzékbe történő felvételét legkésőbb 2019. május 17-én 16.00 óráig a magyarországi lakóhelye szerinti jegyzőtől. A kérelem benyújtható személyesen, levélben vagy a [www.valasztas.hu](http://www.valasztas.hu/) oldalon.

A választópolgár – május 17-én 16 .00 óráig – módosíthatja, hogy melyik külképviseleten kíván szavazni. Aki mégis Magyarországon kíván szavazni, az május 22-én 16.00 óráig kérheti törlését a külképviseleti névjegyzékből, így visszakerül a lakcíme szerinti szavazókör névjegyzékébe.

1. **Mozgóurna**

Ha egészségi állapota vagy fogyatékossága, illetve fogvatartása miatt nem tud megjelenni a szavazóhelyiségben, mozgóurna iránti kérelmet nyújthat be. A mozgóurna iránti kérelmet

- a HVI-hez

a) levélben vagy ügyfélkapus azonosítás nélkül interneten legkésőbb május 22-én 16.00 óráig,

b) személyesen vagy ügyfélkapus azonosítással interneten május 24- én 16.00 óráig, vagy

c) május 24-én 16.00 órát követően ügyfélkapus azonosítással interneten május 26-án 12.00 óráig,

vagy

- az illetékes SZSZB-hez meghatalmazott útján vagy meghatalmazással nem rendelkező személy általi kézbesítéssel a szavazás napján, május 26-án, legkésőbb 12.00 óráig kell benyújtani.

A választópolgár – május 24-én 16.00 óráig – kérheti, hogy

a) a korábbi kérelmében megjelölt cím helyett másik címre kapjon mozgóurnát, vagy

b) a korábban igényelt mozgóurna helyett mégis a szavazóhelyiségben szavazhasson.

A fenti kérelmeket benyújthatja az interneten ügyfélkapun, valamint a Nemzeti Választási Iroda honlapján ([www.valasztas.hu](http://www.valasztas.hu/)) keresztül is. A kérelem levél útján is eljuttatható a lakóhelye szerinti helyi választási irodába, ehhez a www.valasztas.hu honlapról tölthet le nyomtatványt. A lakóhelye vagy a bejelentett tartózkodási helye szerinti helyi választási irodában természetesen személyes ügyintézésre is van lehetősége. A mozgóurna iránti kérelem írásba foglalt meghatalmazással rendelkező megbízott útján is benyújtható.

Névjegyzékkel kapcsolatos kérdések a 73/514-322-es telefonszámon tehetők fel.

**IV. Választási kampányidőszak**

A választási kampányidőszak 2019. április 06-tól 2019. május 26-án 19.00 óráig tart.

A választással kapcsolatos további kérdéseire a www.valasztas.hu honlapon találhat választ, vagy a polgármesteri hivatalban működő választási irodától kérhet részletes tájékoztatást.

Szigetvár, 2019. március 18.

Helyi Választási Iroda